
Sülysáp Város Önkormányzata Képviselő-testületének

2015. február 19-én tartandó munkaterv szerinti ülésére

2. napirendhez

Tárgy: Beszámoló a Wass Albert Művelődési Központ és Könyvtár 2014. évi munkájáról
Tisztelt Képviselő-testület!
Intézményeink évente beszámolnak a Képviselő-testületnek munkájukról. Munkatervünk szerint a februári ülésen a Wass Albert Művelődési Központ beszámolója van soron. 
Kérem a tisztelt Képviselő-testületet, hogy az előterjesztést megtárgyalni és elfogadni szíveskedjen.
…/2015. (II. 19.) ÖKT határozati javaslat
Sülysáp Város Önkormányzatának Képviselő-testülete a Wass Albert Művelődési Központ 2014. évi munkájáról szóló beszámolót – megköszönve az intézmény elmúlt évi munkáját – elfogadja. 
Határidő: azonnal
Felelős: WAMKK intézményvezetője
Sülysáp, 2015. február 12.

Horinka László s.k.

polgármester
Láttam!

Sülysáp, 2015. február 12.
Tóth Krisztina s.k.
jegyző 
A Wass Albert Művelődési Központ és Könyvtár 
2014. évi beszámolója 

A Wass Albert Művelődési Központ és Könyvtár 2014-ben több mint 125 kulturális, közösségi, (jótékonysági, politikai, egészségmegőrző, foglalkoztatási, stb.) programot, eseményt, rendezvényt valósított meg, fogadott be és segítette azok lebonyolítását. Ezek között 72 olyan program is megvalósult, amelyek jelentős, sok esetben magas kulturálisértékkel bírtak. Egy részük a Tápió-vidék több települését is érintette, folyamatokat indított el, Sülysáp városának szerepét a kistérség egészének kulturális életében is meghatározóbbá tette.
A Wass Albert Művelődési Központ és Könyvtár alkalmanként más települések programjain is közreműködő partnerként vállal szerepet. Ezen programok szervezői viszontsegítik intézményünk sülysápi programjainak megvalósítását, lebonyolítását, népszerűsítést, közönségszervezését.

1. Néhány fontosabb esemény

Január 11. A Barátság Nyugdíjas Klub pótszilvesztere

Évek óta, így 2014-ben is a Wass Albert Művelődési Központ és Könyvtárban működő Barátság Nyugdíjas Klub szervezi a Pótszilvesztert, amely most is 200 fő fölötti érdeklődőt vonzott.  A nyugdíjas korosztály mellett a fiatalabb, aktív korú sülysápi polgárok, házaspárok körében is népszerű ez a bál.
Január 25. A Magyar kultúra napja
2009 óta a Wass Albert Művelődési Központ és Könyvtár is megünnepli a Magyar kultúra napját. Ebben az esztendőben az intézményt otthonának, bázisának tekintő, magát sülysápi kulturális közösségként meghatározó és a Tápió-vidék több településén is egyre népszerűbb Szotyola Zenekar koncertje került bemutatásra. A gyermek és felnőtt verseket is megzenésítő együttes műsorában szerepet kapott a Kisboldogasszony Ifjúsági Énekkar, a Jómadarak Kórus és a VálaszÚt zenekar is.
Rendezvényünk alkalmával bemutatásra került a Wass Albert Művelődési Központ által pályázati forrásokból negyedévente megjelentett kistérségi helytörténeti-, kulturális folyóirat, a Thapeu legújabb száma.
A program díszvendége Czerván György államtitkár úr, a Tápió-vidék országgyűlési képviselője volt, aki itt jelentette be a sülysápi népzenei CD-lemez létrejöttét támogató pályázat sikerét.
Január 31. Pest megyei nyugdíjas klubok munkaértekezlete a WAMKK-ban 

A Nyugdíjasklubok és Idősek Országos Szövetségének Pest megyei elnöksége a Barátság Nyugdíjas Klub és a WAMKK meghívására intézményünkben tartotta éves munkaértekezletét. A közel húsz településről, többségében a Tápió-vidékről érkező klubok vezetőségei nagy érdeklődéssel hallgatták meg a sülysápi közművelődésről szóló, a tapikultura.hu-t és a Thaepu folyóiratot is bemutató előadásainkat. (A Tápió-vidéki nyugdíjas klubok vezetői, tagjai közül többekkel is évek óta közvetlen, személyes jó kapcsolatot ápolok, amely elsősorban a tapiokultura.hu-nak, másrészt az évenkénti sülysápi Térségi Nyugdíjas Találkozók befogadásának, lebonyolításának köszönhető.)
Február13. Kadencia vizsganap
A WAMKK-ban is működő, hetente négy alkalommal itt oktató Kadencia Alapfokú Művészetoktatási Intézmény vezetőjét arra kértük, hogy lehetőség szerint közösen teremtsük meg a növendékek és szülők számára a tanszakok félévi vizsgáinak ünnepélyesebb hangulatát. A rövid köszöntőt, az esetenként a tapiokultura.hu-n és a Sülysápi Hírforrásban megjelenő fényképes beszámolókat szívesen fogadják a gyerekek és a szüleik is. 
A vizsgák és a Kadencia nap is jó alkalom azon tehetséges növendékek kiválasztására, akik a WAMKK által szervezett programokon is szerepet kaphatnak.
Február15. Ihajla Farsangi Batyus Táncház
A sülysápi Németh család, azaz az Ihajla zenekar és barátaik önzetlenségéből 2014-ben is több ingyenes táncházat szervezhettünk meg. Táncházaink egyedülállók a Tápió-vidéken, hiszen immár elmondható, hogy több éve, negyedéves rendszerességgel, állandó jelleggel működik. 
A februári farsangi táncházban is több generáció és több településről érkező néptánc-kedvelő mulatott együtt. Az est folyamán több mint kétszáz vendégünk volt. A Barátság Nyugdíjas Klubbal együttműködve elkészített rekord mennyiségű, közel 1300 darab fánk tette egyedivé ezt a táncházat.

A táncházakat alkalmanként az adott időponthoz közeli népi ünnepek elemeivel – májusfaállítás, farsangi fánksütés, népi játékok, fazekas-próba,…. egészítjük ki.
A WAMKK egyre népszerűbb Ihajlás batyus táncháza a Tápió-vidék egyetlen rendszeresen működő, a település vendégszeretetét, kulturális életét a szomszédos településekről érkezők által is népszerűsítő hagyományőrző, népzenei programsorozata!
Február 22. Sülysápi CD. Stúdiófelvétel

A Tápi-vidék népzenéjét kutató Terék József a sülysáp dalokat, dallamokat is felkutatta, hangszerelte. Több település után az Összefogás Sülysápért Egyesület sikeres pályázatát követően a sülysápi CD is elkészülhetett. A pályázat elkészültében,  megvalósításában a WAMKK és a WAMKK-ban működő Sülysápi Helytörténeti Kör – vezetője Zemen Pálné – is közreműködött.

A népművelők jelen voltak Terék József zenekarának törökbálinti stúdió felvételén, amelyen a sülysápi Bugyi Dominika is közreműködött.  Képekkel és videofilmmel illusztrált tudósításban népszerűsítettük a jelentős értékőrző projekt egészét.

Február 22. Kommunizmus áldozatainak emléknapja

Sülysáp azon Tápió-vidéki települések közé tartozik, amelynek kiemelten is erkölcsi kötelességük a kommunizmus áldozataira való emlékezés. Az 1945-ben és 1951-ben kivégzettek, bebörtönzöttek és meghurcoltak leszármazottaival idén is együtt koszorúztuk meg a Hősi Emlékművet. 
Ezután a Polgármesteri Hivatal tanácskozótermében mutattuk be dr. Jójárt György Téglákba vésett történelem című könyvét.
Február 25. Bűvész műsor az óvodásoknak 

A WAMKK, a Csicsergő Óvoda és a sülysápi helyjáratú tömegközlekedést biztosító Győri Antal vállalkozó együttműködésével évente 5-6 alkalommal kerül sor délelőtti gyermekelőadásokra az intézményben. Ezen programok célja, hogy a gyermekek megismerjék a művelődési központot, otthon érezzék ott magukat, megtanulják a közösségi kulturális programok „illemszabályait”, az életkoruknak megfelelő, változatos, igényes kulturális élményekkel gazdagodjanak. 
A WAMKK által szervezett programokat általában az összes tagóvoda minden középső és nagycsoportja, esetenként a kiscsoportja is megtekinti, így az elődadások ára 150-200 fő között oszlik meg, amely nagyon kedvező jegyárakat biztosít a szülők számára. 
Szabó István bűvész a sülysápi gyereknapok rendszeres szereplője. Az óvodásoknak bemutatott műsorát a gyerekek és a pedagógusok is nagy tetszéssel fogadták. (Szabó István ezt a fellépési lehetőséget is figyelembe vette, amikor a sérült gyermekek és fiatalok számára szervezett novemberi Bárka napon 60%-os kedvezménnyel vállalt fellépést.)

Március 8. Leszállás Párizsban. Színház a Nagykáta Színjátszó Egyesülettől 

A WAMKK és Sülysáp Város Önkormányzata az ebben az esztendőben is egy-egy szál virággal és egy tartalmas programmal látta vendégül a sülysápi hölgyeket, akik ingyenesen tekinthették meg a Nagykáta Színjátszó Egyesület egész estés, három felvonásos, sokszereplős vígjátékát. A programnak jelentős közönségsikere volt. 

Március 15. Nemzeti ünnep, megemlékezés és emléktábla avatás a felújított Grassalkovich-vadászlaknál, hagyományőrző katonák díszelgése
Az idei március 15-i ünnepség különlegességét a település műemléképületének felújítása adta. A Grassalkovich-vadászlakban egykoron Petőfi Sándor is vendégeskedett. 
Megemlékezésünknek keretet adott a Kossuth Lajos Hagyományőrző Csapat katonai díszelgése. 
Március 15-16. Ifjúsági hétrégiós találkozó

A WAMKK programjait is segítő (Kapás Gyűjtemény takarítása, karbantartása, gyereknapok, ünnepségek, stb.) helyi katolikus ifjúság volt a házigazdája a Váci Egyházmegye hét régiójából érkező csoportoknak. Programjaik egy részét a WAMKK-ban valósították meg.

Március 21. Tápió-vidéki helytörténészek és értékőrzők tudományos konferenciája

AWass Albert Művelődési Központ és Könyvtár kezdeményezésre létrejött és az intézményt otthonának tekintő Tápió-vidéki helytörténész és értékőrző közösség találkozóján a kulturális-, közgyűjteményi intézmények, civil közösségek, hagyományőrző szervezetek vezetői egyeztették az I. világháború kitörésének Tápió-vidéki centenáriumi eseményeit, kutatási területeit. Elfogadták kérésünket, miszerint a programjaikat is összefoglaló rendezvény helyszíne a Sülysáp lesz. 
E közösség tagjai között vannak alpolgármesterek, országosan is kiemelkedően működő múzeumok vezetői, jelentős szakmai múlttal rendelkező professzorok, településükön köztiszteletben álló, véleményformáló közéleti személyiségek is. 
A sülysápi műhely kapcsán városunk és a WAMKK tevékenységét, inspiráló szerepét példaértékkel említik településeiken. 
Március 29. Csicsergő nap

A Wass Albert Művelődési Központ és Könyvtár és Csicsergő Óvoda együttműködése sokrétű, kölcsönösen hasznos és immár hagyományokra is visszatekinthet. 
A Csicsergő nap alkalmával az esztendő folyamán a település más-más részén működő tagóvodák a WAMKK-ban közös programot szerveznek. A gyerekek produkciói mellett az óvónők új mesejátékának bemutatására is ilyenkor kerül sor. 
A WAMKK munkatársai számára is kihívás, 220 gyermek, a pedagógusok, és szüleik közel 500 fős sokadalmát technikailag is megbízhatóan kiszolgálni.
Március 31. A Csicsergő Óvoda szakmai napjának hangosítása, vetítés

A WAMKK az év folyamán több alkalommal segíti az intézmények, civil szervezetek programjait, rendezvényeit technikai eszközei kiszállításával, helyszíni beüzemelésével és a technika kezelésével is. Ezek egyike volt idén a Csicsergő Óvoda szakmai napja.

Április 5. Látványos katonai hagyományőrző felvonulása

A több mint húsz éves múltra visszatekintő Tavaszi Emlékhadjárat az 1848-49-es szabadságharc történelmi helyszíneit járja be. Európa egyik legjelentősebb hagyományőrző katonai programjának kiemelkedő eseménye az április 4-i Tápióbicskei csata helyszínén történő hadijáték. 
A sülysápi Kovács Antal és a WAMKK együttműködésével szervezte meg a településen átvonuló alakulatok szemléjét. A lovas bandériumok és gyalogos egységek Kossuth téri játszótér melletti területen bemutatót tartottak. A gyereknek lehetőségük volt lovaglásra, a felszerelések, fegyverek megtekintésére.
Április 8. A Sülysápi Mesés Óvónők fellépése Nagykátán

A Nagykátai Városi Művelődési Központban a WAMKK közreműködésével és szervezésében másodízben lépett fel a Mesés Óvónők társulata, amely egy délelőtt kétszer is, előbb 350 óvodásnak, majd 350 kisiskolásnak is bemutatta a mesejátékát. 
A meghívóknak, a gyermekeknek és pedagógusoknak is tetszett az előadás. 

Április 8. Tárlatvezetés, játékos múzeumi foglalkozás a sülysápi iskolások számára
Április 10. Óvodások könyvtárlátogatása

Április 10. Költészet napja

A WAMKK csoportjainak, barátainak kötetlen hangulatú programja. Versmondás és „verszenélés” – a megszokott és bevált WAMKK-udvar helyett, az esős időjárás miatt – a könyvtárban. 
Április12. A Sőtér-kastély bemutatása az Újpesti Városvédő Egyesület számára
Május 4. VIII. Sülysápi Futónap a TTA és a WAMKK együttműködésével

A rendkívül esős időjárás nagyban megnehezített szervezők munkáját. Az eseményt két helyen is hangosítjuk. A Kapás Udvar Baráti Társaság biztosítja az esemény „hátországát”, a versenyzők és szervezők ellátást.

Május 10. Ihajlás, májusfás, batyus táncház

Május 12. Ovis majális a Kapás-udvarban

Első ízben fogadtuk egész napos programmal a sülysápi óvodások nagycsoportosait segítőinkkel és a Sülysápi Helytörténeti Kör valamint a Sülysápi Amatőr Csillagász Egyesület tagjaival. A több mint száz gyermek csoportokra osztva megtekintette a gyűjteményt, lovaskocsival bejárta a környéket, elsétált a templomhoz, a kilátóhoz, a játszótérre. Kemencés pogácsát készített, népi játékokkal játszott. 
A gyermekek rendkívül élvezték ezt a programot, amely egy gyermeknapnyi élményt kínált nekik. 
Május 13. Tápiósági iskolás csoport a Kapás Gyűjteményben - Tárlatvezetés, játékos múzeumi foglalkozás
Évek óta visszatérő vendégeink a sági diákok, akik ilyenkor az erdei iskola program keretében feladatlapokat is kitöltenek.  Pedagógusaikkal kiváló a WAMKK kapcsolata. Tápióságon is jó híre van az együttműködésünknek. 
Május 17. Kapás-udvari ovis családi-nap – Dózsa György úti óvoda

Május 17. Barátság Nyugdíjak Klub - Tavaszi bál

Május 22. Ovis majális a Kapás-udvarban a Balassi utcai óvodásoknak

Május 24. Tápiómenti Maraton – Cél: Sülysáp

A TTA és WAMKK együttműködésével és Barátság Nyugdíjas Klub közreműködésével egyedi hangulatú befutó- és eredményhirdető helyszínt teremtettünk. Mint minden sülysápi TTA és WAMKK versenynek, ennek az eseménynek is kiváló volt a sportolók körében a visszhangja. Neves sportemberek is rajthoz álltak, akik népszerű világhálós felületeken dicsérték a sülysápi körülményeket. A nagykátai, tápiószecsői… sportolók a szomszédos településeken keltették Sülysáp jó hírét.
Május 26. Sülysápi (Móra Ferenc Általános Iskola) iskolásoknak tárlatvezetés a Kapás-udvarban és környékén. 
Tárlatvezetés, játékos múzeumi foglalkozás, népi játékok, bográcsozás,… az ovis majális mintájára
Május 31. Gyereknap 

A Kastélykertben számos sülysápi és Tápió-vidéki barátunk segítségével ötórás, színes programmal vártuk a gyerekeket.
Június 4. Trianoni megemlékezés

Június6. Tárlatvezetés, játékos múzeumi foglalkozás a Kapás-udvarban és környékén a Móra Ferenc Általános Iskola diákjai számára
Június7. Pünkösdi gyalogtúra (Tápiószelei Természetbarát Klub)

Tárlatvezetés a Kapás-udvarban és környékén. 200 főnyi túrázó a Tápió-vidékről és az ország számos településéről. Sülysáp népszerűsítése.
Június8. Sülysáp bemutatása az országos túravezetőknek

Június10. Kadencia vizsganap

Június11. Kadencia vizsganap

Június15. Térségi ökölvívó találkozó a Tagiskolában

Június16.  Kadencia vizsganap

Június25. Tárlatvezetés, játékos múzeumi foglalkozás, bográcsozás… a Móra Ferenc Általános Iskola diákjainak a Kapás-udvarban és környékén. 

Július 4. A Sülysápi Mesés Óvónők előadása Tápiószentmártonban

Július 15. A 93 éves Kapás József köszöntése

Július 19. Pávakör - aratóbál

Augusztus 1. Koszorúzás és megemlékezés Szirtes Ádám sírjánál, Budapesten, a Barátság Nyugdíjas Klubbal

Augusztus 9. Térségi Nyugdíjas Találkozó
Az egész napos programon közel húsz település mintegy 400 nyugdíjasa vett részt. A rendezvényt a Nyugdíjasok Országos Szövetségének Pest Megyei Elnöksége is kiemelt programnak tekinti. A több mint ötórás színpadi produkció-sor hangosítása, a szereplők mozgatása, a folyamatos konferálás komoly feladat elé állítja a WAMKK népművelői párosát.
20. Szent István nap a Kapás-udvarban
A délelőtti zord időjárás sajnos elmosta a gondosan kialakított gyermek- és családi programokat és rendkívül megnehezítette a terület technikai berendezést. 
A délutánra kedvezőbbé váló időben sikeresen megvalósultak a színpadi programok: népdalénekesek, a Kapolcson is fellépett Góbé zenekar, lengyel néptánccsoport és zenekara, Zemen Trió, zeneiskolások... Látványpékség, kemencés pogácsa, pecsenyés sörsátor…
Keresztes Ildikó és zenekarának élő koncertje
Augusztus 27. Pávakör - Szüreti bál
Szeptember 13. Sülysáp népzenei CD-jének lemezbemutató-koncertje - Terék József és barátai

Az Összefogás Sülysápért Egyesület pályázati sikerének köszönhetően, a WAMKK közreműködésével készülhetett el a Sülysápi dombtetőn c. CD. A lemez Terék József kutatómunkájának köszönhetően közel száz év gyűjtését tartalmazza. Terék József a Tápió-vidék 7 településének népzenei kincseit rögzítette. Tápió-vidéki munkássága, könyvei és kiadott lemezei – a sülysápi anyaggal együtt – 2015 februárjában felkerült a Pest megyei Értéktár listájára is.
A lemezbemutató koncerten a sülysápi Bugyi Dominika mellett kiemelkedő népdalénekesek és zenészek léptek fel.
Szeptember 20. Sülysápi Piacavató nap 

A pályázati siker kapcsán megvalósított fejlesztés lezáró ünnepi eseményeként, nagyon rövid felkészülési idővel valósítottuk meg az eddig ki nem próbált helyszínen a Piacavató napot.
Az egész napos programban: motoros felvonulás, kézműves játszóházak, civilsátrak, autós bemutató, sörsátor, lacipecsenye, modellező bemutató, lovaskocsis járat, sportvetélkedő… helyi zenekarok, nyugdíjasok,… Wolf Kati, Rácz Gergő, Dombóvári István (DumaSzínház), Serica (ír zene+tánc)
 A szervezőktől függetlenül kialakuló technikai problémák ellenére is egy sikeres, összességében sok érdeklődőt vonzó eseményt valósítottunk meg.

Október 4.  Az I. világháború kitörésére emlékező sülysápi és Tápió-vidéki centenáriumi esemény

A program pályázati források segítségével tudományos konferenciával, kiállítással, koszorúzással, gasztronómiai elemekkel  foglalta össze nem csak a sülysápi, de a Tápió-vidéki  centenáriumi eseményeket is. A rendezvény keretében került bemutatásra dr. Gecsényi Lajos, Katus Norbert, Zemen Pálné Sülysáp az első világháború viharában című könyve is. 

A könyvbemutatón és nap folyamán Terék József és zenekar, a Magyar Állami Népiegyüttes művészei működtek közre. 

Az esemény díszvendége dr. Rétvári Bence, az Emberi Erőforrások Minisztériumának miniszterhelyettese volt. 
Október10. Kacor Király - a sülysápi Mesés Óvónők délutáni ajándék előadása az alsós iskolások, és szüleik számára

Október 11. Ihajla Táncház 

Október 21. Gyermekrajzok Nagy Jusztina emlékére - Díjkiosztó ünnepség

Október 23. Nemzeti ünnep Sülysápon a 'Fáklya' szobornál
Október 25. "Utazó Múzeum"

A tápiószelei Blaskovich Múzeum bekapcsolódott a Múzeumok őszi fesztiválja című országos sorozatba, amelynek részét képezte az Utazó múzeum akció is. Ez utóbbi keretében az ország egyetlen eredeti formájában megmaradt kúriamúzeuma október 25-én a sülysápi Wass Albert Művelődési Központban vendégeskedett.

Gócsáné dr. Móró Csilla múzeumigazgató, Pestiné Nagy Judit múzeum-pedagógus és Hűvös János, a Múzeum Baráti Kör tagja interaktív játékokat – varázskockát, toronykirakót, tili-toli játékokat, puzzle-t, lóverseny társasjáték, óriás kockákat és óriás puzzle-t – hozott magával, amelyek mind-mind kapcsolatban voltak a múzeum kincseivel. A gyerekek úrfinak, úri kisasszonynak is beöltözhettek. 

Október 29. Tárlatvezetés, játékos múzeumi foglalkozás a Happy Centrum napközi gyermekei részére a Kapás Gyűjteményben, a Kapás-udvarban és környékén.
Október 16. Szotyola koncert Nagykátán. 
Szállítás, fotózás, filmezés, a program népszerűsítése
A két, egymást követő koncerten 350 óvodás, majd 350 kisiskolás vett részt. A szervezők, a gyerekek és a pedagógusok is nagy tetszéssel fogadták verses-dalos-zenés interaktív mesejátékot.
Október 18. Kistérségi iskola börze

Az iskolabörze Balog Mónika és Gödöny Péter öt esztendővel ezelőtti ötletéből mára már járási továbbtanulást segítő programmá nőtte ki magát.
A magát ajánló 21  középiskola és a 3-400 Tápió-vidéki hetedikes-nyolcadikos közös programjába már a Pest Megyei Kormányhivatal Munkaügyi Központja és a Nagykátai Járási Hivatal Járási Munkaügyi Kirendeltsége is bekapcsolódott.
Sok pedagógus, szülő és iskolás hasznosnak érzi ezt a sülysápi fórumot, amely egyike azon régiós-kistérségi hiánypótló programjainknak, amelyekkel településünk városi rangját erősítjük.
Balog Mónika tanárnő segítségével a Pest Megyei Kormányhivatal Munkaügyi Központja 290.000 forinttal honorálta a WAMKK technikai közreműködést.
Október 19. Nyitott baptista istentisztelet komoly zenei kórusmuzsikával
November 7. Új sülysápi térkép

Az ELTE térképész hallgatói dr. Török Zsolt egyetemi docens vezetésével, a Wass Albert Művelődési Központ és Könyvtár népművelőivel történő előkészítő munka után, terepszemlét tartott  a településen abból a célból, hogy Sülysáp új, korszerű, egyedi arculatú, több célú térképének elkészítéséhez információkat gyűjtsenek. 
A nap végén a polgármesteri hivatalban a helyi civilek, helytörténész közösségek bevonásával tartott fórumon a hallgatók több elképzelést is bemutattak. 
November 8. A Tápiómente Táncegyüttes gálaműsora Terék József zenekárának közreműködésével

A nagy múltú nagykátai néptáncegyüttes 2009 óta több alkalommal, mindig jelentős sikerrel szerepelt Sülysápon. Idén a tavalyi, a megalakulásuk 45. évfordulójára készített reprezentatív nagykátai gálaműsorukkal léptek a WAMKK színpadára. 
A kétórás, kétrészes, több mint 110 táncost felvonultató előadásban az együttes művészeti vezetője, Vámos László, a Duna Művészegyüttes tánckarvezetője, a hazai néptáncmozgalom sokszorosan díjazott, kitüntetett alakja is fellépet. Terék József és zenekara önálló zenekari betétekkel is közreműködött ezen az estén. A közönség (teltház) soraiban Nagykáta polgármestere, több képviselője is helyet foglalt, akik a sülysápi közönség nagyszámú érdeklődéséről, az előadás számára megteremtett feltételekről, a WAMKK és a Kapás Udvar Baráti Társaság által biztosított vendéglátásról elismerőleg nyilatkoztak. 
Sok más 2014-es WAMKK program mellett ez az esemény is ingyenes volt. (A TME és a tapiokultura.hu közötti barátság okán ez a kiemelkedő Tápió-vidéki kulturális közösség is ellenszolgáltatást nem várva jött el Sülysápra.)
November 21. Tárlatvezetés, játékos múzeumi foglalkozás a Kapás-udvarban és környékén a Móra Ferenc Általános Iskola diákjai számára

November 28. A Sülysápi Mesés Óvónők fellépése Tápiószecsőn 

November 29. Bárka nap

A Tápiómenti Kisbárka Egyesület 
Az egyesület az értelmi fogyatékkal élő barátainkat segíti és fogja össze közösséggé. Évenkénti ünnepnapjuk helyszíne mindenkor a sülysápi Wass Albert Művelődési Központ és Könyvtár, ahol népművelő kollégám, Csanádi Ádám már a próbák alkalmával nagy szeretettel fogadja a csapatot és ő biztosítja a technikai feltételeket a Bárka nap délutánján is. 
Idén is Dobosné Földi Brigitta tanárnő tanította be a táncot a Bárkásoknak. Szabó István nagykátai bűvész, Kuti Albert apró néptáncosai, az Ebadták színjátékosai, egy népdalénekes kislány, a Szent István Általános Iskola "szeretetkórusa", Zemen Pál, Beri Ernő, Bálint Viktória, Zemen Máté zenekara szórakoztatta a közönséget.
Sok jó szándékú ember jött el a WAMKK-ba! Megint a szomszédos Polgármesteri Hivatalból kellett a pótszékeket beszerezni! 
December 5. A Sülysápi Mesés Óvónők fellépése Maglódon a Mag-házban.
December 6.  
A Sülysápi Önkéntes Tűzoltó Egyesület tagjai idén is nagyon sok gyermeknek tudtak örömöt szerezni a „Tűzoltó Mikulással”. Minkóné Polenyik Piroska és barátai rengeteg játékot, ajándékot gyűjtöttek össze a jóravaló adományozóktól. 
A Mikulás járat a WAMKK-ba érkezett, ahol kézműves sátrakkal, süteménnyel, a Szotyola zenekar műsorával és rengeteg ajándékkal vártuk a szervezőkkel együtt a gyermekeket.
December 7. IV. Mikulás futás és túra a TTA-val
December 12. Úri amatőr színjátszók előadása a WAMKK-ban 
Mivel a produkció létrehozói, színjátékosai, közreműködői között sülysápi kötődésűek is vannak, ezért a WAMKK-ban is bemutatták vidám, minden korosztálynak ajánlott darabjukat, A pofon-t. A Móra Ferenc Általános Iskola pedagógusa, Dobosné Földi Brigitta invitálására az előadást sok diák, és pedagógus tekintette meg.

December 13. Magyar paradicsom. Az Ebadták színházi előadása
Sülysáp város legnépszerűbb kulturális közössége a Fábryné Salvári Katalin tanárnő által vezetett Ebadták színtársulat. Zenés darabjukra a délelőtt folyamán, a Szent István Általános Iskolából, szervezetten érkeztek a tanulók.
December 14. Sülysápi advent

Talán a decemberi, többségében előre nem jelzett intenzív programkínálat is oka volt annak, hogy a WAMKK nagytermében megszervezett kézműves játszóházakra, a zenés műsorokra, a hangszerpróbákra, a kirakodóvásárra, betlehemes műsorra kevesen voltak kíváncsiak.

Borsos Róbert fiatal sülysápi képzőművész kiállítását azonban már a műfaj jellegéhez illő számú, tisztes érdeklődős övezte.  A kiállítás megnyitók klasszikus koreográfiája szerint egy az alkotót jól ismerő, rangosabb művész – Rohály Ágnes, Borsos Róbert egykori tanára – méltatta a képeket. 
A Dányi Ifjúsági Fúvószenekar 16 órakor kezdődő előadását sokan tekintették, hallgatták meg. A sok humorral fűszerezett zenei produkció nagy tetszést aratott.
(A Dányi Ifjúsági Fúvószenekar is ingyenesen lépett fel a WAMKK-ban, amelynek népművelői az együttes kókai koncertjének népszerűsítésével, fényképezésével, pódiumok kölcsönzésével és azok szállításával honorálta meg ezt a gesztust.) 
2. Kulturális közösségek, csoportok

2014-ben majd minden, az intézménnyel együttműködő kulturális közösség szimpátiáját sikerült megőriznünk. Technika biztosításával, szállítással, próbahelyszínek biztosításával, népszerűsítő írásokkal, fotózással, a kistérség közművelődési intézményibe való közvetítéssel is segítettük működésüket. Csoportjaink szívesen és önzetlenül vesznek részt a WAMKK által szervezett programokon, ünnepségeken. 
Ebadták, Kisboldogasszony Ifjúsági Énekkar, Szotyola Zenekar, Jómadarak Kórus, Mesés Óvónők, a Sülysápi Helytörténeti Kör, a Kapás Udvar Baráti Társaság, Zemen Pál és Beri Ernő zenekara, Kadencia Zeneiskola növendékei,  Gábrile Zoltán által összefogott, a gyereknapjainkat, adventjeinket segítő katolikus közösség, kézműveseink csapata, Barátság Nyugdíjas Klub, Pávakör.

Bacskai Balázs néptáncoktató, Bori György gitároktató személyében két új, kreatív, vállalkozó kedvű fiatallal erősödött a csapatunk.

3. Könyvtár

Az egykori, a Móra Ferenc Általános Iskolában fenntartott fiókkönyvtárából 599 db. könyvet szállítottunk át a Wass Albert Művelődési Központ és Könyvtárba. (Tartós használatra és önállóan, a Móra Ferenc Általános Iskola által foglalkoztatott iskola-könyvtáros szakmai kezelésben 6000 db. könyv maradt az iskola épületében.)

 A Márai program keretében 145, a Nemzeti Könyvtár sorozatából 48, az NKA pályázatából 386, a Könyvtárellátó Kft ajándékaként 24 darab könyvvel gazdagodott kiadásmentesen a könyvtár. A Móra Ferenc Általános Iskolából átcsoportosított könyvekkel együtt 1202 darabos a gyarapodás.

A beiratkozott új olvasók száma 34 fő, így összesen 520 olvasónk van.

Az elektronikus nyilvántartás szempontjából nélkülözhetetlen Szirén programba való adatfelvitel teljes könyvállomány tekintetében megtörtént.  

4. Média, arculat, megjelenés

A WAMKK minden rendelkezésére álló felületen, minden programját széles körben bemutatja, népszerűsíti.
A minden sülysápi háztartásba ingyenesen eljutó Sülysápi Hírforrás minden lapszámában szerepelnek programjaink. A tapiokultura.hu honlapon (a hetedik évben meghaladtuk a 2 milliónyi kattintást és az utolsó félévben a napi érdeklődők száma elérte 2000-et) részletesen is bemutatjuk a programokat és beszámolunk azokról a megvalósításuk után. A sulysap.hu is átveszi híreinket. 
A népművelők személyes facebook oldalain is népszerűsítjük az eseményeket.  Saját fényképeink mellett Szőke Attila, Teréki Krisztián, Varga József Zoltán fotói is segítik a tapiokultura.hu-t és a sülysápi közművelődés ügyét. 
A Tápió+ Tv a WAMKK majd minden fontosabb programjáról készít összefoglalót, amelyeket a vecsési Williams Tv is lead, és megjelennek ezek a honlapunkon, facebook felületünkön is.   

5. Gazdálkodás

A Wass Albert Művelődési Központ és Könyvtár 19 481 057 forintos költségvetésből működött.
Terembérleti bevételként 1.713.000 Ft-ot, pályázati támogatásként 2.030.000 Ft-ot könyvelhetünk el.

6.  Munkatársak
Csanádi Ádám népművelő, Németné Papp Nóra könyvtáros és Böcskei Istvánné takarítónő is megbízhatóan, fegyelmezetten látja el a feladatát. Sokszor vállalják a hétvégi munkavégzést, a túlórákat. A programok céljaival azonosulnak, és munkaköri leírásuktól eltérő feladatokat is vállalnak.
A 2014-es esztendő eseményeinek tapasztalata, összefoglalása

A Wass Albert Művelődési Központ és Könyvtár munkatársai 2014-ben az előző esztendőkben kialakult feltételek és lehetőségek között (létszámunk, eszközrendszerünk, technikánk, anyagi forrásaink, az épület állaga, szállítási kapacitásunk, külső segítőink száma, stb. nem változott) igyekeztek megfelelni az elvárásoknak. 
A 125, köztük a 72 kifejezetten kulturális, közösségi értékkel bíró, sok esetben több napos elkészítő, majd utólagos pénzügyi, szállítási, anyagmozgatási, takarítási, karbantartási, stb. munkát igénylő program megvalósítása komoly kihívást jelentene egy a WAMKK-nál nagyobb létszámmal és jobb feltételek között dolgozó intézmény számára is.

Több rendezvényünk esetében is bátorkodunk azt gondolni, hogy sikerült eddigi szerény eredményeinket megőriznünk, a hagyományos, visszatérő programjainkban egy-egy apró lépéssel előrébb lépnünk. Az új, a tapasztalatok hiányában „kísérleti”feladatoknak tekinthető kihívásoknak is igyekeztünk megfelelni.

Vannak színházi előadásaink, sikeres táncházaink, gyereknapunk, gyermekeknek kínált előadásaink, zenei koncertjeink, több száz fős nyugdíjas nagyrendezvényünk, tudományos közösségünk. 

Vannak velünk együttműködő, a település határain túl is népszerű kulturális közösségeink. A Mesés Óvónőket, a Szotyola zenekart a Tápió-vidék egészén is népszerűsítjük. Segítjük, szállítjuk, hangosítjuk, díszletezzük, szervezzük előadásaikat Maglódon, Tápiószecsőn, Kókán, Nagykátán, Tápióságon, Tápiószelén,… Előbbiek fellépéseiből évek óta gyarapszik a Csicsergő Alapítvány. Működésükkel Sülysáp jó hírét keltik, keltjük mindenhol.

Léteznek új, fiatal, Sülysáp kulturális életébe szívesen bekapcsolódó felfedezettjeink. Vannak képzőművészeti kiállításaink, egyre jelentősebbé váló iskolabörzénk….
Sikeresen pályáztunk magunk is, és partnereink városunkat gazdagító projektjeinek előkészítésében, megvalósításában is eredményesen működhettünk közre. 

Talán nem vagyunk szerénytelenek, ha kicsit magunkénak érezzük Sülysáp képes helytörténeti könyve után az I. világháborús könyvet és Sülysáp népzenei lemezét is. (Utóbbi Terék József révén, a sorozat részeként felkerült a Pest megyei Értéktár listájára)
Az I. világháború hatása a Tápió-vidékre című programunk teljes egészében pályázati forrásból valósult meg. A Tápió-vidékről származó, aktív pályájuk alatt a hazai tudományos élet meghatározó intézményeinek vezetői, professzorai mellett dr. Rétvári Bence, az Emberi Erőforrások Minisztériumának miniszterhelyettese is elismerően nyilatkozott a közösségünk eddigi eredményeiről, egyediségéről, színvonaláról, a megjelentett könyvről és az ünnepség egészéről.

Ez a programunk is azok sorába tartozott, ahol a sülysápi polgárok ingyenesen találkozhattak művészi minőségében előadott produkciókkal: Terék József és zenekara, Hetényi Milán, az Állami Népiegyüttes szólóénekese, a Junior Prima-djas Kubinyi Júlia, a Dányi Ifjúsági Fúvószenekar, a Tápiómente Táncegyüttes, az Ihajla zenekar és barátaik (köztük erdélyi, felvidéki művészek, nagyvárosok Pro Urbe díjasai, a Fölszállott a páva vetélkedő elismertjei…), a Nagykáta Színjátszó Egyesület… 

A Szent István napunkon, az arra alig alkalmas helyszínen is sikeresen valósítottunk meg egy olyan élőzenekaros nagykoncertet, amelyre régen nem volt Sülysápon példa.

A város egy sikeres pályázati eredményét kihasználva, előre nem tervezhetően, nagyon rövid előkészítés után is, egy teljesen új, szinte még be nem fejezett helyszínen, technikai problémákkal küszködve is megvalósítottuk azt a Piacavatót, amelynek tapasztalataiból kialakulhat majdan a Városnapok stílusa, arculata.

Semmi okunk nincs és nem is jellemző ránk, a WAMKK népművelőire, hogy az elmúlt esztendő és az elmúlt öt év – sokszor keserűséggel, önmagunkban állandóan a hibát keresgélő kudarcai között megszülető, sokakkal együtt létrehozott – eredményei miatt önmagunkat ünnepeltessük. 
Mégis, merjük azt gondolni, hogy a 2008 és 2014 vége közötti időszak talán nem a legrosszabb, legeredménytelenebb, leg-programszegényebb intervallum a Wass Albert Művelődési Központ és Könyvtár életében.
Éppen ezért megdöbbenéssel és értetlenséggel tapasztaltuk, hogy az idei helyhatósági választások szereplői közül néhányan arról győzték meg a szavazóikat, hogy kevés a program Sülysápon. 
A Kapás Udvarban szervezett Szent István napunk előkészítése során, a településrész meghatározó vallási közösségének profán vezetőtestülete, határozottan elzárkózott az együttműködés lehetőségétől, holott évek óta próbáltuk a búcsúnap néprajzi, szakrális értékeit beemelni a sokak közös munkájával, a semmiből apránként népszerűbbé váló ünnepi programunkba.

(A Kapás Gyűjtemény – a jelentős méretű tárgyanyaga ellenére is – hat éve egy alig látogatott kismúzeum volt. 
Az azóta eltelt időszakban az Önkormányzat, a WAMKK, az Oktatási, Művelődési és Sportbizottság, a Faluszolga, majd a TÁVÜSZ és egy lelkes, kitartó lokálpatrióta csoport összefogásával tereprendezést, füvesítést, kemenceépítést, színpadbetonozást… hajtottunk itt végre. 
Kaput, lépcsőt készítettünk a Templom utcára, hogy a rendezvényeink vendégei az új támfal mellett elsétálhassanak a templomig, a kilátóig, vagy éppen megtekinthessék a plébánia udvarára álmodott kiállítást… Létrejött egy konyha, egy kulturáltabb, a vendégek és a szereplők egyszerű fogadására is alkalmas foglalkozató, étkező, egy fedett szín... 

A Szent István napunkon külföldi táncegyüttesek, zenekarok, helyi tehetségeink arattak sikert. Barátainkkal a helyszínen sütjük az ünnepi új kenyeret. 
Három sportrendezvény és egy túra „hátországa” a Kapás Udvar. Becsülettel kísérleteztünk itt  gazdanappal, hagyományőrző disznótorokkal. A Gyűjteményt a március 15-én díszelgő nagykátai ifjúsági katonai hagyományőrzők, a tápiósági „erdei iskolások”, a sülysápi pedagógus budapesti diákjai éppúgy megtekintik, mint a sportolók és szurkoló hozzátartozóik, vagy az országos túraszövetség vezető tagjai. 
A helybéli iskolák egy-egy osztálya már egész napos osztálykirándulásának választja a gyűjteményt és annak udvarát, ahol a régiségek birodalmában tárlatvezetést kapnak, az udvaron népi játékok sorát próbálhatják ki, bográcsozásra, nagyobb létszám esetén kemencézésre is sort kerítünk.
A Csicsergő Óvodával megálmodtuk, megszerveztük és megvalósítottuk az ovis majálisokat…

Ezen eredmények elérésében sokan segítettek minket, de nem voltak közöttük azok, akik miatt mostanság hívatlan vendégnek érezzük magunkat ebben a térben. Tiszteletben tartjuk a véleményüket, mert tudjuk, hogy a településrész megbecsült, elismert közszereplőik ők. Sajnálattal fogunk a jövőben majd új helyszíneket keresni az eddig a Kapás Udvarban kialakított programjaink egy része számára.) 
A Szent István nap, majd a Piacavató alatt is egyre jobban éreztük ennek a WAMKK-ot kedvezőtlen színben feltüntető vélemény megnyilvánulásnak a hatását. Fagyos légkörben, kevés civil segítséggel valósítottuk meg ezeket a sikertelennek így sem nevezhető  programokat.
Nem valós az a kijelentés, miszerint soha nem volt Sülysápon „szórakoztató” program addig, amíg a Borzsongó nap szervezői nem léptek ezzel elő:

A WAMKK 2013-ban két népszerű énekest és egy humoristát hívott meg a Városavató végére, akiket akkor 1500-2000 ember nézett meg. 
Terveztünk ehhez hasonló akciót 2014-re is, így ekkor került sor egy sztárénekes és zenekarának élőkoncertjére, majd a Piacavatónkon is felléptek a műfaj sikeres képviselői. Eddig is, és ezután is tervezünk, szervezünk, és remélhetőleg meg is valósítunk majd sztárokat felléptető szabadtéri nagyprogramokat. 
(A szabadtéri, többórás, sokszereplős programoknak azonban meg kell teremteni a személyi, műszaki és egyéb feltételeit: Hajnaltól hajnalig biztosított szállítási kapacitás. Rakodó, pakoló, sátorépítő, irányító, biztosító… személyzet. Világítás, megfelelő villanyáram, folyamatos műszaki ügyeletes, stb. Mindezek élén egy felelős, folyamatosan jelen lévő szakmai vezető. Agilis, motivált, önmagát, ötletét megszervező, „kiépítő”, megvalósító, a programot egészében is átlátó és magának érző, tetterős, segíteni kész közösségek, csoportok, civilek nélkül csak egy-két népművelő vállára nem építhető fel a vecsési, gyömrői, nagykátai… nagyságú program.)
Ez csak pénzkérdés! 
Egy, a népszerű tehetségkutató műsorok valamelyikéből kikerült, közönséget vonzó szereplő 30 perces műsorának ára 270.000 Ft-nál kezdődik és esetenként a 400.000 Ft-ot is elérheti. A WAMKK-nak természetesen ki kell fizetnie a számlák 27%-os Áfa értékét és a szerzői jogdíjakat is. (A WAMKK teljes éves költségvetése 16-19 millió Ft, amelyből csak a fűtés 5-6 millió Ft. A közvetlenül a havi programokra fordítható összeg nem éri el az évi 2 millió Ft-ot.)
Az ilyen programelemek lekötése, színpadra állítása biztos sikert ígérő, hálás, szervezési szempontból nagyon kényelmes feladat a szervezők számára.

A közművelődési feladat ellátásának azonban ez csak egy kicsiny, de kétségtelenül a szervezők, a finanszírozó politikai közösség vagy az önkormányzat számára népszerűség emelkedést hozó része az ilyen sztárok felléptetése.
A programszervezőt és a népművelőt az különbözteti meg egymástól, hogy utóbbinak erkölcsi és szakmai kötelessége, hogy a kultúra széles spektrumáról, számos műfajból állítsa össze az általa irányított intézmény kínálatát. Törekednie kell a helyi tehetségek felkutatására, bemutatkozási lehetőségeik megteremtésére is. Esetleges kudarcaikat sajátjaként kell megélnie és velük együtt kell új utakat keresnie. 
A település kulturális csoportjait, amatőr művészeit a kistérség egészén is népszerűsítenie kell és éppen ezért a szomszédos falvak, kisvárosok hasonló, minőségi alkotóit, produkcióit is be kell mutatnia a saját színpadán.  
Nem csak és nem is elsősorban a politikai népszerűséget hozó tömegigényeket kell kielégíteniük. A népművelőknek olyan értékeket is meg kell jeleníteniük, amelyek ugyan ezerfős tömeget nem vonzanak, de azok a magyar kultúra szerves részei. 

Sülysáp város vezetése a választások alatt és után a helyi közművelődési munkát támadási felületként felhasználó politikai közbeszéd-formálók véleménye ellenére is, népszerűségének rovásra is, felelősen támogatta a WAMKK-ot közművelődési, népművelői feladatainak ellátásában.

Bízunk benne, hogy a WAMKK idővel lekerül a helyi politikai palettáról és nyugodtabb légkörben, kevesebb ellenérzéstől körülvéve folytathatjuk majd a munkánkat.  
Sülysáp, 2015. február 09.  


Tarnavölgyi László


népművelő-intézményvezető


Wass Albert Művelődési Központ és Könyvtár

